Олимпиададан 23 медаль жеңіп алған қазақ оқушылары 4,5 млн теңгеге дейін сыйақы алады
DATE: 22:00, 31 Шілде 2022 | GMT +5
TITLE: Олимпиададан 23 медаль жеңіп алған қазақ оқушылары 4,5 млн теңгеге дейін сыйақы алады
URL: https://kaz.inform.kz/news/olimpiadadan-23-medal-zhenip-algan-kazak-okushylary-4-5-mln-tengege-deyin-syyaky-alady_a3961235/
META: DATE: 22:00, 31 Шілде 2022 | GMT +5
TOTAL WORDS: 251
AUTHOR(S):
TEXT: Оқу-ағарту министрлігінің мәліметінше, математикадан халықаралық олимпиадада Қазақстан құрамасы 3 күміс және 3 қола медаль жеңіп алған. Командамыз 174 ұпай жинап, еліміздің олимпиадаға қатысу тарихындағы жаңа рекордын орнатты. Бұл соңғы 12 жылдағы үздік нәтиже болды. Физикадан халықаралық олимпиадада оқушыларымыз 1 алтын, 4 күміс медальға ие болды. Бұл - соңғы 8 жылдағы ең жақсы көрсеткіш. Былтыр ұлттық құрама қоржынына 5 күміс медаль түскен болатын. Географиядан өткен халықаралық олимпиадада оқушыларымыз екінші жыл қатарынан алтын медаль жеңіп алды. Биыл да 1 қола медальға ие болдық. Биологиядан халықаралық олимпиадаға қатысушылар 3 күміс және 1 қола жеңіп алып, былтырғы нәтижелерін жақсартты. Өткен жылы 1 күміс және 2 қола медаль, сондай-ақ 1 құрмет грамотасын жеңіп алған болатын. Зияткерлік сайысқа қатысқан жас химиктеріміздің де жоғары деңгейде өнер көрсетті. Олар 1 алтын және 3 күміс жеңіп алды. Оның үстіне бұл 2017 жылдан бергі алғашқы алтын болды. Сонымен қатар қазақстандық оқушылар лингвистикадан халықаралық олимпиадада алғаш рет 2 қола медаль жеңіп алды. «Алдағы уақытта информатикадан халықаралық олимпиада өтеді. Мен оқушыларымыздың халықаралық олимпиадада ел намысын абыроймен қорғайтынына сенімім мол. Олимпиадаға қатысушылар мен жүлдегерлерге қажырлы еңбегі, күш-жігері мен табандылығы үшін алғыс айтамын. Күнделікті жұмысы және жоғары кәсібилігі үшін әріптестеріме де рахмет айтқым келеді. Биыл Президенттің қолдауының арқасында алғаш рет оқушыларымыз 4, 5 млн теңгеге дейін қомақты ақшалай сыйақыға және ҰБТ-дан өтпей-ақ қазақстандық жоғары оқу орындарында оқу үшін грантқа ие болады. Алтын медаль алған оқушыға 1 500 АЕК, күміс медальға 1 000 АЕК, қола медальға 500 АЕК көлемінде ақшалай сыйлық беріледі. Оқушыларды жарысқа дайындаған ұстаздар да біржолғы сыйақы алады», - деді Оқу-ағарту министрі Асхат Аймағамбетов
